Ritratt ta' Owen Beard fuq Unsplash L-UE tgħin biex ittejjeb is-saħħa pubblika permezz ta' finanzjament u leġiżlazzjoni dwar firxa wiesgħa ta' suġġetti, bħall-ikel, il-mard, l-arja nadifa u aktar. Għaliex huma meħtieġa l-politiki tas-saħħa fil-livell tal-UE Il-gvernijiet nazzjonali huma primarjament responsabbli għall-organizzazzjoni u l-għoti tal-kura tas-saħħa u s-sigurtà soċjali. Ir-rwol tal-UE huwa li tikkomplementa u tappoġġja lill-Istati Membri biex itejbu s-saħħa taċ-ċittadini Ewropej, billi jnaqqsu l-inugwaljanzi fis-settur tas-saħħa u jersqu lejn Ewropa aktar soċjali L-iżviluppi fis-suq tax-xogħol u l-moviment liberu tal-persuni u l-merkanzija fis-suq intern jeħtieġu l-koordinazzjoni ta' kwistjonijiet tas-saħħa pubblika. Il-politika tas-saħħa pubblika tal-UE għenet lill-pajjiżi jgħaqqdu fl-imkien ir-riżorsi tagħhom u jindirizzaw sfidi komuni bħar-reżistenza għall-antimikrobiċi, il-mard kroniku li jista' jiġi evitat u popolazzjoni li kulma jmur aktar qed tixjieħ. L-UE toħroġ rakkomandazzjonijiet u għandha liġijiet u standards biex tipproteġi lin-nies, li jkopru prodotti u servizzi tas-saħħa (bħall-prodotti mediċinali, l-apparati mediċi, l-eHealth), u l-pazjenti (regoli dwar id-drittijiet tal-pazjenti fil-kura tas-saħħa transkonfinali). Il-Programm tas-Saħħa tal-UE Il-ħidma hija ffinanzjata permezz tal- Programm tas-Saħħa tal-UE , li jħeġġeġ il-kooperazzjoni u jippromwovi strateġiji għal saħħa u kura tas-saħħa tajba. programm tas-saħħa attwali jkopri l-perjodu 2014-2020 u għandu baġit ta' EUR 450 miljun. L-għanijiet huma li: jippromwovi stili ta' ħajja tajbin għas-saħħa jipproteġi lin-nies fl-UE minn theddid serju għas-saħħa ta' natura transkonfinali jiffaċilita l-aċċess għal kura tas-saħħa ta' kwalità għolja u sikura jikkontribwixxi għal sistemi tas-saħħa sostenibbli Il-finanzjament relatat mas-saħħa se jiġi integrat fil- Fond Soċjali Ewropew Plus (FSE+) fil-baġit fit-tul tal-UE li jmiss għall-2021-2027. Fondi oħra għal kwistjonijiet tas-saħħa huma pprovduti mill- programm ta' riċerka Orizzont 2020 , mill-politika ta' koeżjoni tal-UE u mill- Fond Ewropew għall-Investimenti Strateġiċi Il-mediċini u l-apparat mediku L-UE tirregola l-awtorizzazzjoni u l-klassifikazzjoni tal- mediċini permezz tan- netwerk regolatorju Ewropew tal-mediċini , sħubija bejn l- Aġenzija Ewropea għall-Mediċini , ir-regolaturi nazzjonali u l-Kummissjoni Ewropea. Ladarba fis-suq, is-sikurezza tal-prodotti awtorizzati tkompli tiġi mmonitorjata. Hemm regoli speċifiċi tal-UE li jkopru l-mediċini għat-tfal, il-mard rari, il-prodotti ta' terapija avvanzata u l- provi kliniċi . L-UE għandha wkoll regoli biex tiġġieled kontra l-mediċini ffalsifikati u biex tiżgura li l-kummerċ tal-mediċini jkun ikkontrollat. Fl-2017, il-Membri tal-PE adottaw regoli ġodda dwar l-apparat mediku u l-apparat mediku dijanjostiku in vitro, bħall-valvoli tal-qalb jew it-tagħmir tal-laboratorju, biex iżommu l-pass mal-progress xjentifiku, itejbu s-sikurezza u jiżguraw trasparenza aħjar. Peress li r-regoli dwar l-użu tal- kannabis għall-użu mediku jvarjaw ħafna fost il-pajjiżi tal-UE, il-Parlament appella għal approċċ fl-UE kollha u għal riċerka xjentifika ffinanzjata kif xieraq fl-2019. Il-kura tas-saħħa meta tkun barra pajjiżek Karta tal-Assikurazzjoni tas-Saħħa tal-Unjoni Ewropea (EHIC) tiżgura li p-persuni li jgħixu fl-UE jkollhom aċċess għal kura tas-saħħa meħtieġa medikament u pprovduta mill-istat waqt żjara temporanja – kemm jekk ikun vjaġġ ta' negozju, btala, jew studju barra l-pajjiż – fil-pajjiżi kollha tal-UE, l-Iżlanda, il-Liechtenstein, in-Norveġja u l-Iżvizzera. Dan ifisser li tista' tirċievi kura tas-saħħa bl- istess kundizzjonijiet u bl-istess spejjeż (b'xejn f'xi pajjiżi) bħall-persuni assigurati f'dak il-pajjiż. Il-promozzjoni tas-saħħa u l-ġlieda kontra l-mard L-UE taħdem biex tippromwovi s-saħħa u tipprevjeni l-mard f'oqsma bħall-kanċer, is-saħħa mentali u l-mard rari, u tipprovdi informazzjoni dwar il-mard permezz taċ- Ċentru Ewropew għall-Prevenzjoni u l-Kontroll tal-Mard Fl-UE, kważi ruħ imutu kull sena minħabba l-konsum tat-tabakk. Id- Direttiva aġġornata tal-UE dwar it-tabakk , li għandha l-għan li tagħmel il-prodotti tat-tabakk inqas attraenti għaż-żgħażagħ, saret applikabbli fl-2016. Ir-rakkomandazzjoni tal-Kunsill tal-2009 dwar ambjenti bla tipjip tistieden lill-pajjiżi tal-UE jipproteġu lin-nies milli jkunu esposti għad-duħħan tat-tabakk f'postijiet pubbliċi u fuq il-post tax-xogħol. Madwar 30 miljun Ewropew huma affettwati minn mard rari u kumpless . Biex tgħin bid-dijanjożijiet u t-terapiji, fl-2017, l-UE waqqfet Netwerks ta' Referenza Ewropej (ERNs). L-24 netwerk virtwali eżistenti jlaqqgħu flimkien speċjalisti minn pajjiżi differenti li jaħdmu fuq kwistjonijiet differenti, pereżempju dwar is-sikurezza tal-pazjenti jew il-prevenzjoni tar-reżistenza għall-antimikrobiċi. reżistenza għall-antimikrobiċi (AMR) qed tiżdied minħabba l-użu eċċessiv ta' antibijotiċi, rimi mhux xieraq ta' mediċini jew in-nuqqas ta' żvilupp ta' sustanzi ġodda. Madwar 33,000 ruħ imutu kull sena fl-UE b'kawża ta' dan. Il- pjan ta' azzjoni tal-UE tal-2017 kontra r-reżistenza antimikrobika għandu l-għan li jippromwovi s-sensibilizzazzjoni u iġjene aħjar kif ukoll jistimula r-riċerka. Regolament ġdid dwar il- prodotti mediċinali veterinarji ġie adottat fl-2018, biex jitrażżan l-użu tal-antibijotiċi fil-biedja u jitwaqqaf it-tixrid tar-reżistenzi mill-annimali għall-bnedmin. Bosta pajjiżi tal-UE qed jiffaċċjaw tifqigħat ta' mard li jista' jiġi evitat permezz tat-tilqim bħall-ħosba, minħabba r-rati insuffiċjenti ta' kopertura tat-tilqim. F' riżoluzzjoni adottata fl-2018, il-Membri tal-PE sejħu għal skeda allinjata aħjar għat-tilqim madwar l-Ewropa, aktar trasparenza fil-produzzjoni tal-vaċċini u xiri konġunt biex jitnaqqsu l-prezzijiet. Arja iktar nadifa, ilma aktar nadif Il-kwalità ħażina tal-arja hija l-kawża ambjentali ewlenija ta' mewt prematura fl-Ewropa. Sa mill-bidu tas-snin sebgħin, l-UE ħadet azzjoni biex tikkontrolla l-emissjonijiet ta' sustanzi ta' ħsara. Fl-2016 ġiet adottata direttiva ġdida li stabbiliet valuri ta' limitu nazzjonali tal-emissjonijiet aktar stretti għas- sustanzi ewlenin li jniġġsu l-arja , bħall-ossidi tan-nitroġenu, biex l-impatt tagħhom fuq is-saħħa jitnaqqas bin-nofs meta mqabbel mal-2005. Direttiva Qafas dwar l-Ilma tipproteġi l-ilmijiet tal-UE u tikkonċerna l-ilmijiet kollha ta' taħt l-art u tal-wiċċ, inklużi x-xmajjar, il-lagi u l-ilmijiet kostali. L- ilmijiet għall-għawm huma mmonitorjati għal batterji minn pajjiżi tal-UE permezz tad-direttiva dwar l-ilma għall-għawm. L-UE qed taġġorna wkoll id- Direttiva dwar l-ilma tax-xorb sabiex tkompli ttejjeb il-kwalità tal-ilma tax-xorb kif ukoll l-aċċess għalih filwaqt li tnaqqas ukoll il-ħela kkawżata mill-konsum tal-ilma fil-fliexken. L-ikel sikur L-UE għandha regoli li jiggarantixxu livell għoli ta' sikurezza fl-istadji kollha tal- proċess tal-produzzjoni u d-distribuzzjoni tal-ikel ispezzjonijiet uffiċjali tul il-katina alimentari kollha saru aktar riġidi. Hemm regoli speċifiċi ta' iġjene għal: ikel li joriġina mill-annimali. il-kontaminazzjoni tal-ikel (l-iffissar ta' livelli massimi għall-kontaminanti bħalma huma n-nitrati, il-metalli tqal jew id-diossini) ikel ġdid (prodott minn mikroorganiżmi jew bi struttura molekulari primarja ġdida) materjali li jiġu f'kuntatt mal-ikel (bħal materjali tal-imballaġġ u pożati u reċipjenti fuq il-mejda). L-UE għandha wkoll qafas legali strett għall-kultivazzjoni u l-kummerċjalizzazzjoni ta' organiżmi ġenetikament modifikati (GMOs) użati fl-għalf u fl-ikel. Il-Parlament Ewropew huwa partikolarment attent għal riskji potenzjali għas-saħħa u oppona pjanijiet għall-awtorizzazzjoni ta' pjanti ġenetikament modifikati ġodda bħal pereżempju l-fażola tas-sojja. Fl-2019, il-Membri tal-PE adottaw rapport dwar kif jista' jittejjeb l- użu sostenibbli tal-pestiċidi u appoġġjaw ir-rapport tal-kumitat speċjali tiegħu li jirrakkomanda proċeduri ta' awtorizzazzjoni aktar trasparenti. B'aktar konsumaturi jixtru ikel organiku, fl-2018 l-UE aġġornat ir-regoli tagħha dwar il- biedja organika biex ikollha kontrolli aktar stretti u prevenzjoni aħjar tal-kontaminazzjoni. Postijiet tax-xogħol ħielsa mill-periklu Il-leġiżlazzjoni tal-UE tistabbilixxi rekwiżiti minimi tas-saħħa u s-sikurezza biex jipproteġuk fuq il-post tax-xogħol, filwaqt li tippermetti lill-Istati Membri japplikaw dispożizzjonijiet aktar stretti. Hemm dispożizzjonijiet speċifiċi dwar l-użu ta' tagħmir, il-protezzjoni ta' ħaddiema nisa tqal u ħaddiema żgħażagħ u l-esponiment għall-istorbju jew għal sustanzi speċifiċi, bħalma huma l- karċinoġeni u l-mutaġeni forza tax-xogħol tal-Ewropa li qed tixjieħ u ż-żieda fl-età tal-irtirar joħolqu sfidi għas-sistema tal-kura tas-saħħa. Fl-2018, il-Membri tal-PE adottaw miżuri biex iżommu u jerġgħu jintegraw il-ħaddiema b'korrimenti jew problemi kroniċi tas-saħħa fuq il-post tax-xogħol . Dan kien jinkludi li l-postijiet tax-xogħol isiru aktar adattabbli permezz ta' programmi ta' żvilupp ta' ħiliet, li jiġu żgurati kundizzjonijiet flessibbli tax-xogħol u l-għoti ta' appoġġ lill-ħaddiema, inkluż l-ikkowċjar u l-għoti ta' aċċess lil psikologu jew terapista. Soċjetà inklużiva Biex jiġi żgurat li l- persuni b'diżabilità jipparteċipaw bis-sħiħ fis-soċjetà, il-Parlament approva l- Att Ewropew dwar l-Aċċessibbiltà fl-2019. Ir-regoli l-ġodda għandhom l-għan li jiżguraw li l-prodotti ta' kuljum u s-servizzi ewlenin bħall-ismartphones, il-kompjuters, il-kotba elettroniċi, il-biljetti, il-magni taċ-check-in u l-ATMs ikunu aċċessibbli għall-anzjani u l-persuni b'diżabilità madwar l-UE. Skopri aktar dwar il-politiki soċjali tal-UE Kif l-UE ttejjeb id-drittijiet tal-ħaddiema u l-kundizzjonijiet tax-xogħol It-tnaqqis tal-qgħad: Spjegazzjoni tal-politiki tal-UE L-impjieg taż-żgħażagħ: Miżuri tal-UE biex dan jiffunzjona Briefing: Is-saħħa u s-sigurtà soċjali Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF